Gandia commemora el XXVIII aniversari de la Declaració Universal dels Drets Sexuals
27 juny 2025

## Gandia commemora el XXVIII aniversari de la Declaració Universal dels Drets Sexuals27 juny 2025Última actualització: 27 juny 2025

![](../gestion/img/8c69495eca4f81c927a3bc058d315a99193546902ccd832782000a7e8945924f.jpg)  
  

L'Ajuntament de Gandia, a través de la Regidoria de Sanitat, Polítiques Saludables i Qualitat de Vida, i en col·laboració amb la Regidoria d'Igualtat, se suma a la commemoració del XXVIII aniversari de la Declaració Universal dels Drets Sexuals (Declaració de València), proclamada el 29 de juny de 1997 durant el XIII Congrés Mundial de Sexologia.

Tal com ha explicat la regidora Liduvina Gil —qui ha estat acompanyada per Vicent Bataller, de Sexòlegs Sense Fronteres, durant la roda de premsa—, aquesta efemèride té com a objectiu visibilitzar i reivindicar els drets sexuals com a drets humans universals, fonamentals per a garantir la llibertat, l'autonomia, la dignitat i el benestar de totes les persones, especialment de les adolescències i les joventuts.

La declaració, revisada i ampliada per l’Associació Mundial per a la Salut Sexual (WAS), recull actualment setze drets sexuals essencials, entre els quals s’inclouen: el dret a una educació sexual integral, a viure la sexualitat lliure de pors, culpes o violències, i a accedir a serveis de salut sexual i reproductiva de qualitat.

Des de l’Ajuntament de Gandia, es posa en valor aquesta data com un moment clau per a continuar treballant en la construcció d’una societat més informada, diversa, respectuosa i igualitària, on parlar de sexualitat amb llibertat i rigor siga una pràctica habitual, lliure d’estigmes i tabús.

La regidora ha destacat el compromís de la ciutat i del govern actual: “_Estem fermament compromesos amb una visió de la salut sexual que pose en el centre els drets, el respecte i la llibertat de les persones. Reconéixer els drets sexuals com a drets humans és una qüestió de justícia social i de salut pública. Només des de la informació, l’educació i la implicació de les institucions podrem avançar cap a una societat més equitativa i lliure de discriminacions_”.

Així mateix, ha agraït especialment la tasca que desenvolupen entitats com Sexòlegs Sense Fronteres, i en concret a Bataller, “_amb qui compartim una mirada transformadora i comunitària. Apostar per una sexualitat viscuda des del plaer, la responsabilitat i l’autonomia és també apostar per una millor qualitat de vida_”.

Per la seua banda, Bataller ha destacat que aquesta commemoració “s_imbolitza una lluita col·lectiva per una sexualitat viscuda des de la llibertat, la responsabilitat i el respecte”.  
“Des de la nostra fundació l’any 2011, hem promogut campanyes de sensibilització, accions formatives i espais d’escolta i acompanyament que visibilitzen aquests drets, especialment entre els col·lectius més vulnerables o històricament marginat_s”.

“E_n aquest 2025, celebrem el XXVIII aniversari de la Declaració Universal dels Drets Sexuals, una efemèride clau per a continuar visibilitzant la importància de garantir a totes les persones l’accés a una salut sexual plena, lliure de violències, tabús o discriminacions, i fonamentada en el plaer, l’equitat, l’autonomia i la diversitat_”, ha conclòs.

Per a més informació sobre els drets sexuals, es pot consultar la plataforma informativa de Sexòlegs Sense Fronteres: [www.sxlgsf.org](http://www.sxlgsf.org/).